ਸ਼ਰੀਫ਼ ਸਾਬਿਰ
ਸ਼ੇਖ ਮੁਹੰਮਦ ਸ਼ਰੀਫ਼ ਸਾਬਿਰ ( ਉਰਦੂ : شریف صابر; 18 ਮਈ 1928 – 1 ਅਕਤੂਬਰ 2015),ਆਮ ਤੌਰ `ਤੇ ਸ਼ਰੀਫ਼ ਸਾਬਿਰ ਇੱਕ ਪਾਕਿਸਤਾਨੀ-ਪੰਜਾਬੀ ਵਿਦਵਾਨ, ਕਵੀ, ਖੋਜਕਾਰ ਅਤੇ ਸਿੱਖਿਆ ਸ਼ਾਸਤਰੀ ਸੀ ਜੋ ਹੀਰ ਵਾਰਿਸ ਸ਼ਾਹ ਦੇ ਸਭ ਤੋਂ ਪ੍ਰਮਾਣਿਕ ਐਡੀਸ਼ਨ ਦੇ ਸੰਪਾਦਨ ਲਈ ਦੂਰ ਦੂਰ ਤੱਕ ਜਾਣਿਆ ਜਾਂਦਾ ਹੈ, ਜੋ 1985 ਵਿੱਚ ਪ੍ਰਕਾਸ਼ਿਤ ਹੋਇਆ। ਇਸ ਕੰਮ ਨੂੰ ਪੂਰਾ ਕਰਨ ਲਈ ਉਸ ਨੂੰ ਦਸ ਸਾਲ ਤੋਂ ਵੱਧ ਦਾ ਸਮਾਂ ਲੱਗਾ। ਇਸ ਤੋਂ ਪਹਿਲਾਂ ਉਹ ਕਾਦਿਰ ਯਾਰ ਦੇ ਪੂਰਨ ਭਗਤ ਦੀ ਸੰਪਾਦਨਾ ਅਤੇ ਸਾਦੀ ਸ਼ਿਰਾਜ਼ੀ ਦੇ ਗੁਲਿਸਤਾਨ ਅਤੇ ਬੁਸਤਾਨ ਦੇ ਕੁਝ ਹਿੱਸਿਆਂ ਦਾ ਪੰਜਾਬੀ ਵਿੱਚ ਅਨੁਵਾਦ ਕਰਕੇ ਕਵਿਤਾ ਦੀ ਇੱਕ ਪੁਸਤਕ ਲਿਖ ਚੁੱਕਾ ਹੈ। ਉਸਨੇ ਸੁਲਤਾਨ ਬਾਹੂ ਦੇ ਕਾਵਿ ਸੰਗ੍ਰਹਿ ਆਬੀਆਤ-ਏ-ਬਾਹੂ, ਮੀਆਂ ਮੁਹੰਮਦ ਬਖ਼ਸ਼ ਦੀ ਸੈਫੁਲ ਮੁਲੁੱਕ ਦੀ ਯਾਦਗਾਰੀ ਰਚਨਾ, ਬੁੱਲ੍ਹੇ ਸ਼ਾਹ ਦੀ ਕਵਿਤਾ ਦਾ ਸੰਪਾਦਨ ਕੀਤਾ ਅਤੇ ਆਪਣੀ ਮੌਤ ਤੋਂ ਪਹਿਲਾਂ ਬਾਬਾ ਫ਼ਰੀਦ ਦੀ ਕਵਿਤਾ ਦਾ ਸੰਪਾਦਨ ਪੂਰਾ ਕੀਤਾ ਸੀ। ਫ਼ਾਰਸੀ ਅਤੇ ਅਰਬੀ ਦੇ ਵਿਦਵਾਨ ਹੋਣ ਦੇ ਨਾਤੇ, ਉਸਨੇ ਅਲੀ ਹਜਵੇਰੀ ਗੁੰਜ ਬਖ਼ਸ਼ ਦੇ ਕਸ਼ਫ਼ ਉਲ ਮਹਿਜੂਬ ਦਾ ਫ਼ਾਰਸੀ ਤੋਂ ਉਰਦੂ ਵਿੱਚ ਇੱਕ ਬੇਮਿਸਾਲ ਅਨੁਵਾਦ ਕੀਤਾ। ਉਸ ਨੂੰ ਪੰਜਾਬ ਔਕਾਫ਼ ਵਿਭਾਗ ਵੱਲੋਂ ਨਿਯੁਕਤ ਕੀਤਾ ਗਿਆ ਸੀ।